短歌行
作者：李龏
朝代：宋

paragraphs: 日月出又沒，貴賤同一塵。
求榮不求辱，利欲相紛綸。
鯨魚張鬣海水沸，擬學長生更容易。
不知中有長恨端，秦亡祖龍失天地。
野草白根肥，鳳雛長忍饑。
人生過五十，何用假光輝。
四時相催節回換，烏頭雖黑有白時。
一尊綠酒綠於染，有歌有舞聞早爲。
庭前芳樹朝夕改，可歎年光不相待。